Կինը (ֆիլմ, 2017)

«Կինը» (անգլ.՝ The Wife), 2017 թվականի դրամատիկ ֆիլմ, որի ռեժիսորը Բյորնա Ռունգեն է։ Սցենարը հիմնված է Մեգ Վոլիտցերի համանուն վեպի վրա, սցենարի հեղինակը Ջեյն Անդերսոնն է։ Ֆիլմի պրեմիերան կայացել է 2017 թվականի սեպտեմբերի 12-ին, Տորոնտոյի կինոփառատոնում։


== Սյուժե ==
1956 թվականին  Ջոան Արչերը, ով երազում էր գրող դառնալու մասին, հանդիպում է պրոֆեսոր Ջոզեֆ Քասթելմանի հետ, և նրանց մեջ սիրավեպ է սկսվում։ Նա նաև հանդիպում է գրողի, ում հեգնական հայացքները՝ ուղղված կին գրողների աշխատանքային հեռանկարներին, ազդեցություն են գործում Ջոանի վրա։ Երբ Ջոանը քննադատում է Ջոզեֆի աշխատանքը, վերջինս ասում է, որ իրենց հարաբերությունները շարունակություն չեն ունենա, եթե Ջոանը չհարգի իր աշխատանքը։ Ջոանը համաձայնում է խմբագրել նրա վեպը, և Ջոզեֆի անվան տակ հրապարակվելուց հետո՝ վեպը բեստսելեր է դառնում։
1993 թվականին Ջոզեֆ Քասթելմանին հայտնում են, որ նա պարգևատրվելու է գրականության Նոբելյան մրցանակով, ինչը չի ուրախացնում Ջոանին։ Նրանց որդին` Դևիդը, նույնպես երազում է գրող դառնալու մասին և ցանկանում է ստանալ հոր խորհուրդը՝ չիմանալով, որ Ջոանն է գրել նրա բոլոր վեպերը։ Նրանք մրցանակը ստանալու նպատակով ուղևորվում են Ստոկհոլմ, իսկ այդ ժամանակ կենսագիր Նատանիելը փորձում է պարզել Ջոանի և Ջոզեֆի կյանքի մանրամասները` կենսագրությունը գրելու նպատակով։
Նատանիելը հանդիպում է Ջոանին և ասում, որ ինքը տեղյակ է, որ Ջոզեֆի վեպերի զգալի մասը կամ բոլորը գրել է Ջոանը։ Ջոանը հերքում է նրա  ենթադրությունները, բայց դա չի համոզում Նատանիելին։ Միևնույն ժամանակ Ջոզեֆը փորձում է գայթակղել երիտասարդ աղջկան, ում վստահել էին պարգևատրումից առաջ մասնակիցներին լուսանկարելը։ Ջոզեֆը դժգոհում է, որ Ջոանը չի ուղեկցել նրան մրցանակաբաշխությանը պատրաստվելու ժամանակ, որին ի պատասխան՝ Ջոանը մեղադրում է նրան՝ իրեն դավաճանելու փորձի մեջ։ Նրանց վեճը ավարտվում է, երբ զանգահարում է հեռախոսը, և նրանց դուստրը հայտնում  է, որ ինքը երեխա է ունեցել։
Պարգևատրման արարողությունից առաջ, Դևիդը` Նատանիելի հետ զրույցից հետո, փորձում է ծնողներից պարզել՝ արդյոք Ջոանն է գրել վեպերը իր հոր փոխարեն, բայց նրանք հերքում են։ Արարողության ժամանակ Ջոանի դժգոհությունը աճում է, և նա լքում է միջոցառումը։ Ջոզեֆը հետևում է նրան և խնդրում վերցնել մրցանակը, բայց նա հրաժարվում է։ Հյուրանոցում Ջոանը հայտնում է Ջոզեֆին, որ պատրաստվում է բաժանվել նրանից։ Նրանք վիճում են, որից հետո Ջոզեֆը սրտի կաթված է ստանում։ Ջոզեֆը հարցնում է՝ արդյոք Ջոանը սիրում է իրեն, նա պատասխանում է` «այո»։ Ջոզեֆը ասում է, որ Ջոանի մոտ լավ է ստացվում ստելը, և մի քանի րոպե անց մահանում է։
Ինքնաթիռում` տուն վերադառնալու ճանապարհին, Նտանիելը Ջոանին ցավակցում է։ Ջոանը ասում է նրան՝ եթե նա ինչ որ բան գրի, որը կվարկաբեկի Ջոզեֆի հեղինակությունը, ինքը կդիմի դատարան։ Դրանից հետո Ջոանը ասում է Դևիդին, որ տուն վերադառնլուց հետո նա կպատմի ճշմատությունը։


== Դերերում ==
Գլեն Քլոուզ — Ջոն  Քասթելման
Էննի Սթարք — երիտասարդ Ջոան Քասթելման
Ջոնաթան Փրայս — Ջո Քասթելման 
Հարի Լլոյդ— երիտասարդ Ջո Քասթելման 
Քրիստիան Սլեյթեր — Նաթանիել
Մաքս Այրոնս — Դևիդ Քասթելման
Էլիզաբեթ Մակգովերն


== Քննադատություն ==
Ֆիլմը հիմնականում արժանացել է կինոքննադատների դրական գնահատականներին։ Rotten Tomatoes կայքում ֆիլմը ունի 84 % վարկանիշ` 189 գրախոսականի հիման վրա՝ 10-ից 7,1 միջին գնահատականով։ Metacritic կայքում ֆիլմը 100-ից 77 գնահատական է ստացել՝ 36 գրախոսականի հիման վրա, ինչը համապատասխանում է «հիմնականում դրական գնահատականներր» կարգավիճակին։


== Մրցանակներ ==
2018՝ մասնակցություն Hollywood Film Awards կինոփառատոն՝ «Տարվա դերասանուհի» մրցանակ (Գլեն Քլոուզ)
2019՝  «>Ոսկե գլոբուս» մրցանակ՝ «Լավագույն դերասանուհի-դրամա» անվանակարգում (Գլեն Քլոուզ)
2019՝ Critic’s Choice Awards մրցանակ՝ «Լավագույն դերասանուհի» անվանակարգում (Գլեն Քլոուզ)
2019՝ մասնակցություն Palm Springs International Film Festival կինոփառատոնին. Icon Award մրցանակ (Գլեն Քլոուզ)
2019՝  «Սպուտնիկ» մրցանակ՝ «Լավագույն դերասանուհի-դրամա» անվանակարգում (Գլեն Քլոուզ)


== Ծանոթագրություններ ==